KTB จับมือก.คลังให้บริการ QR Code ผ่านแอพฯ “เป๋าตุง”
KTB จับมือก.คลังให้บริการ QR Code ผ่านแอพฯ "เป๋าตุง" รองรับ Thailand 4.0
27 ก.ย. 2560

นายสมชัย สัจจพงษ์ ปลัดกระทรวงการคลัง และประธานกรรมการ ธนาคารกรุงไทย จำกัด (มหาชน) หรือ KTB เปิดเผยว่า กระทรวงการคลังดำเนินตามนโยบาย Thailand 4.0 ที่มุ่งหวังในการวางโครงสร้างเพื่อเศรษฐกิจและสังคมระยะยาวของประไทยที่ขับเคลื่อนด้วยเทคโนโลยี นวัตกรรม เพื่อความยั่งยืน ภายใต้สโลแกน “มั่นคง มั่งคั่ง และยั่งยืน” โดยหนึ่งในวิสัยทัศน์เชิงนโบบายของรัฐบาลต้องการให้ประเทศไทยเป็นสังคมไร้เงินสด (Cashless Society)
ทั้งนี้ กระทรวงการคลังได้นำเทคโนโลยี QR Code มาใช้ให้เกิดเป็นรูปธรรม เพื่อความสะดวก และปลอดภัย ในการชำระเงินทั้งลูกค้า และผู้ประกอบการ ตามวิสัยทัศน์ของกระทรวงการคลังตามนโยบายคลัง 4.0 คือ การเป็นเสาหลักทางเศษรฐกิจ เพื่อการพัฒนาที่ยั่งยืน ซึ่งหนึ่งในยุทธศาสตร์หลักตามวิสัยดังกล่าว คือ การพัฒนาศักยภาพ และเพิ่มขีดความสามารถในการแข่งขัน
ด้านนายผยง ศรีวณิช กรรมการผู้จัดการใหญ่ KTB เปิดเผยว่า ธนาคารได้นำเทคโนโลยี KRUNGTHAI QR Code มาให้ข้าราชการ พนักงานและลูกจ้างของทำเนียบรัฐบาลได้ใช้งาน ณ ศูนย์อาหารของทำเนียบรัฐบาล โดยการทำธุรกรรมชำระเงินค่าอาหารและเครื่องดื่มผ่าน KRUNGTHAI QR Code บนแอปพลิเคชั่น KTB netbank ทำให้การใช้จ่ายในชีวิตประจำวันสะดวก และง่ายขึ้น
โดยผู้ขายเพียงโหลดแอปพลิเคชั่น “เป๋าตุง” สมัครพร้อมเพย์และติด QR Code ไว้ที่ร้าน ก็จะได้รับเงินเข้าบัญชีทันที ซึ่งลดความยุ่งยากในการรับ/ทอนเงิน ด้านผู้ซื้อก็ไม่ต้องพกเงินสด เพียงแค่สแกน QR Code ของร้านค้า ระบุจำนวนเงิน และ PIN เพื่อยืนยันการทำรายการ เพียงเท่านี้ก็ชำระเงินเรียบร้อย
อย่างไรก็ตาม ที่ผ่านมาได้มีการเปิดตัว MOF Digital Canteen ณ โรงอาหารของกระทรวงการคลัง พร้อมติดตั้ง KRUNGTHAI QR Code และแนะนำวิธีการใช้งาน แอปพลิเคชั่น “เป๋าตุง” ให้กับร้านค้าต่างๆ ที่ตลาด อตก. ตลาดสามชุก จ.สุพรรณบุรี และตลาดกรุงศรี จ.พระนครศรีอยุธยา และมีแผนจะขยายการให้บริการ KRUNGTHAI QR Code ไปยังร้านค้าอื่นๆ อย่างต่อเนื่อง เพื่อให้ร้านค้าและประชาชนทั่วไปมีโอกาสเข้าถึงเทคโนโลยีใหม่ๆ ได้อย่างง่ายดาย เพื่อตอบสนองนโยบายของรัฐในการลดการใช้เงินสด
อนึ่ง วันนี้ พลเอกประยุทธ์ จันทร์โอชา นายกรัฐมนตรี เป็นประธานเปิดงาน “Thailand 4.0 Digital Showcase by MOF” เพื่อนำเทคโนโลยีการชำระเงินผ่าน QR Code และแอปพลิเคชั่นสำหรับร้านค้า มานำเสนอคณะรัฐมนตรี สำหรับใช้ชำระค่าอาหารและเครื่องดื่มแทนเงินสดที่ศูนย์อาหารของทำเนียบรัฐบาล